మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
ఓటమితో హెరాత్‌కి శ్రీలంక వీడ్కోలు..!
గాలె టెస్టు మ్యాచ్ తనకి కెరీర్‌లో చివరిదని గతనెలలోనే రంగనా హెరాత్ ప్రకటించి ఉండటంతో.. విజయంతో వీడ్కోలు పలకాలని లంకేయులు ఆశించారు. కానీ.. వారి ఆశ నెరవేరలేదు
Samayam Telugu | Updated:
Nov 9, 2018, 06:12PM IST
శ్రీలంక దిగ్గజ స్పిన్నర్ రంగనా హెరాత్‌కి ఆ జట్టు ఓటమితో వీడ్కోలు పలికింది. గాలె వేదికగా ఈరోజు ముగిసిన తొలి టెస్టు మ్యాచ్‌లో శ్రీలంకని 211 పరుగుల భారీ తేడాతో పర్యాటక ఇంగ్లాండ్ జట్టు చిత్తుగా ఓడించింది. 1999లో గాలె వేదికగా జరిగిన టెస్టుతో సుదీర్ఘ ఫార్మాట్‌లోకి అరంగేట్రం చేసిన రంగనా హెరాత్.. 19ఏళ్ల కెరీర్‌ని మళ్లీ అదే స్టేడియంలోనే ముగించగా.. ఈ వేదికపై ఇంగ్లాండ్ జట్టు టెస్టులో గెలుపొందడం ఇదే తొలిసారి.
మంగళవారం ఆరంభమైన ఈ టెస్టులో టాస్ గెలిచి మొదట బ్యాటింగ్ చేసిన ఇంగ్లాండ్ జట్టు తొలి ఇన్నింగ్స్‌లో 342 పరుగులకి ఆలౌటవగా.. శ్రీలంక జట్టు పేలవరీతిలో 203 పరుగులకే తొలి ఇన్నింగ్స్‌లో కుప్పకూలిపోయింది. దీంతో 139 పరుగుల ఆధిక్యంతో రెండో ఇన్నింగ్స్‌ని ఆరంభించిన ఇంగ్లాండ్ జట్టు 322/6 వద్ద నిన్న ఇన్నింగ్స్‌ను డిక్లేర్ చేయగా.. 462 పరుగుల భారీ లక్ష్యం లంకేయుల ముందు నిలిచింది. ఛేదనలో ఆ జట్టు 250 పరుగులకే చేతులెత్తేయడంతో నాలుగో రోజే ఆట ముగిసిపోయింది.